钦定古今图书集成/明伦汇编/官常典/第564卷 > 崔彦曾
## 钦定古今图书集成/明伦汇编/官常典/第564卷 > 崔彦曾

按《唐书崔融传》：“融曾孙能，能子彦曾，咸通初由太仆
卿为徐州观察使，晓律令，然卞急，为政刚猛。徐军素
骄，而彦曾长于抚民，短治军，士多怨之。初，蛮寇五管，
陷交趾，诏节度使孟球募兵三千往屯，以八百人戍
桂林。旧制，三年一更，至期请代，而彦曾亲吏尹戡、徐
行俭贪不恤士，乃议禀赐之请，无发兵，复留屯一年。”
戍者怒，杀都将王仲甫，胁粮料判官庞勋为将，取库
兵剽湘、衡，掳丁壮，合众千馀北还，自浙西趋淮南，达
泗口。所过先遣俳儿弄木偶伺人情，以防邀遏。彦曾
命牙将田厚简慰劳，而用都虞候元密伏甲任山馆
击贼。勋遣吏绐言：“士思归不敢遏，请至府解甲自归。”
彦曾斩其吏。勋陷宿州，发廥钱募兵，亡命者从乱如
归，船千艘，与骑夹岸，噪而进。彦曾料丁男乘城，或劝
率众奔兖州，彦曾曰：“我方帅也，奉命守此，惟有死尔！”
斩议者一人，号于众。俄而勋傅城，城中大雾如堕，彦
曾悉诛贼家属，勋众四面超墉入，囚彦曾大彭馆。有
曹君长者说勋曰：“贵者不并处，今朝廷未以留后命
公，盖观察使存尔。”勋乃杀彦曾于寝，自监军使逮官
属皆死。始，彦曾治第郑州，引水灌沼，水十步忽化为
血，署张佛筵，液蜜为人，一昔鼠啮，皆断首。徐有子亭，
下潴水为沱，彦曾导清河灌之，镌石，龙首注溜，蔽以
屋。徐人谓“屋覆龙”，于文为庞，清河崔望也，为吞噬云。
赠刑部尚书。乾符中，录其子祐之为荥阳尉。徐吏有
路审中者，彦曾知其能，颇任之，既遇害，赂守卒敛藏
其尸。张元稔攻徐州，审中率死士应官军，开南白门，
官兵入，因得破。勋后位岚州刺史。郑畋谓审中“节贯
神明，请擢为右羽林将军”，诏可。有许铎者，罢武城令，
客于徐，勋胁以官，不从。彦曾官属被囚，铎潜馈资粮，
及死，为收瘗匿，免其子弟。贼平，乃皆归其丧。诏拜《石
首令》，赐银绯，僚官焦璐、温廷皓、李税、崔蕴、柳秦、卢崇
嗣、韦廷范赠官有差，录其子官之。